
A felszín alatti vízszennyezések kárelhárítása napjainkban egyre fontosabb feladattá vált az ivóvíz készleteink védelmének érdekében. Egy adott terület szennyezettségének megszüntetése, vagy a szennyezettség mértékének csökkentése több kármentesítési módszert is igényelhet. Az egyik ilyen környezeti kockázatokat csökkentő eljárás lehet a PRB-k alkalmazása, amely még egy igazán új és kiaknázatlan technológia.
Az új fejlesztésű gát esetében végzett kutatások elsősorban különböző nehézfém szennyezések kezelésére koncentráltak. Ezek a nehézfém szennyezések főképpen meddőhányók, hulladéklerakók illetve ipartelepek által kibocsájtott környezeti terhelések. A gát töltetanyagának a vizsgálatok során Bükkábrányi lignitet használtam fel, különböző méretfrakciókban.
Dolgozatom megíráskor arra törekedtem, hogy e technológia előnyös tulajdonságait ismertessem, valamint egy, a tervezésüket megkönnyítő segédletet hozzak létre. A méretezési protokoll ez által segítséget nyújt a megfelelő paraméterek kiválasztásában és a szükséges méréssorozatok elvégzésében, annak érdekében, hogy a PRB a legjobb hatásfokkal és megbízhatósággal működjön.
Dolgozatom elkészítésekor a másik fő cél az volt, hogy a DKS permeábiméter működését ismertessem, valamint a mért adatokat értelmezzem. A tervezési segédlet több modulból épül fel, ahol az egyes részfeladatok szoros kölcsönhatásban vannak egymással és bármely paraméter megváltozása hatással van az egész rendszerre. A méretezés egyik legfontosabb modulja a transzportmodellezés. Annak érdekében, hogy a modellezés során minél pontosabb képet kapjunk a gát működéséről, ismernünk kell a szennyező anyagok áramlási mechanizmusát. Ezen mechanizmusok meghatározására alkalmaztam a DKS permeábimétert, amely így megfelelő adatokat nyújt a töltetanyagon áthaladó szennyező anyag áramlási tulajdonságairól az elvégzendő transzport modellezés modulhoz.



